የወጣቶችን የሥራ ዕድል ችግር ለመፍታት በቅድሚያ የወጣቶች አስተሳሰብ ላይ መሰራት አለበት-ጠቅላይ ሚኒስትር ኃይለማርያም
የወጣቶችን የሥራ ዕድል ችግሮችን ለመፍታት በቅድሚያ በወጣቶች የፈጠራ አመለካከት ላይ መሥራት እንደሚገባ ጠቅላይ ሚኒስትር ኃይለማርያም ደሳለኝ ገለጹ።ችግሩን ከመፍታት አኳያ ጠንካራ አመራር እንደሚያስፈልግም ተናግረዋል።ጠቅላይ ሚኒስትሩ ትናንት የወጣቶች የሥራ ዕድል ፈጠራ ብሔራዊ ምክር ቤት ውይይትን በጽህፈት ቤታቸው አካሂደዋል።ሁሉም ክልሎች፣ ሁለቱ ከተማ አስተዳድሮች፣ ሚኒስቴር መሥሪያ ቤቶችና ጉዳዩ የሚመለከታቸው ተቋማት በውይይቱ የተሳታፉ ሲሆን በ2010 የወጣቶች የሥራ እድል ፈጠራና ተጠቃሚነት የዝግጅት ምዕራፍ አፈፃፀም ላይ መክረዋል።ጠቅላይ ሚኒስትር ኃይለማርያም ደሳለኝ ከውይይቱ በኋላ በወጣቶችና ሴቶች የሥራ ዕድል ፈጠራ ላይ የሥራ መመሪያ ሰጥተዋል።ጠቅላይ ሚኒስትሩ እንዳሉት የአገሪቱን የኢኮኖሚ ሽግግር እውን ለማድረግ በሚደረገው ጥረት የወጣቶችና ሴቶች የስራ እድል ፈጠራ ትኩረት ከተሰጣቸው ጉዳዮች መካከል ዋነኛው ነው።"በመሆኑም ይህን ኃይል መቅረጽና በተገቢው አቅጣጫ መምራት ያስፈልጋል" ብለዋል።ከሥራ ዕድል ፈጠራ ጋር ተያይዞ ሁሉም ክልሎችና የከተማ አስተዳድሮች ተዘዋዋሪ ፈንዱን መጠበቅ ብቻ ሳይሆን በወጣቶች የስራ ፈጠራ አስተሳሰብ ላይ መሥራት እንደሚገባቸውም አሳስበዋል።ክልሎች ለወጣቶች የሥራ ዕድል መፍጠር የሚያስችሉ ዕድሎችን ለይቶ ወጣቶችን ወደ ሰራ ለማሰማራት እራሳቸውን ማየት እንደሚጠበቅባቸውም አስገንዝበዋል።ጠቅላይ ሚኒስትሩ በየደረጃው የሚያጋጥሙ ችግሮችን ለመፍታት ቁርጠኛና መስዋዕትነትን ለመክፈል ዝግጁ የሆነ አመራር እንደሚጠይቅ ገልጸው፤ "አመራሩ ከዚህ አንጻር እራሱን መፈተሽ አለበት"ብለዋል።ክልሎችና የፌዴራል ተቋማት ለወጣቶች የሥራ ዕድል መፍጠር የሚያስችሉ ዘርፎችን በመምረጥ ተግባራዊ ጥናት ማካሄድ አለባቸው " ያሉት ደግሞ  ምክትል ጠቅላይ ሚኒስትር ደመቀ መኮንን ናቸው።በዚህ መልኩ ወደ ሥራ የገቡ ተቋማት እንዳሉም አቶ ደመቀ ጠቁመዋል።በማቀነባበሪያ ኢንዱስትሪዎች አካባቢ የሚያጋጥሙ የኃይል መቆራረጥና እጥረት ለስራ እንቅስቃሴ ችግር እየፈጠረ እንደሆነ የውይይቱ ተሳታፊዎች አንስተዋል።ብድር፣ ቅንጅታዊ አሰራር፣ እንዲሁም የሥራ ፈላጊ ወጣቶች ልየታ ላይ የሚያጋጥሙ ችግሮችን አስመልክቶ ከተሳታፊዎች ለተነሱ ጥያቄዎች ጠቅላይ ሚኒስትሩ ማብራሪያ ሰጥተዋል። ከኃይል እጥረት ጋር ተያይዞ እንደ አገር እያጋጠመ ያለውን ችግር ለመፍታት የኤሌክትሪክ ኃይል ማቅረብ የሚችሉ አማራጭ ቴክኖሎጂዎችን  መጠቀም እንደሚገባም ገልጸዋል።   በተያዘው በጀት ዓመት በአገር አቀፍ ደረጃ ለ3 ሚሊዮን  ዜጎች የሥራ ዕድል ለመፍጠር የታቀደ ሲሆን፤ ከዚህ ውስጥ በከተማ ለ1 ነጥብ 3 ሚሊዮን በገጠር ደግሞ 1 ነጥብ 7 ሚሊዮን  ለሚሆኑ ዜጎች የሥራ ዕድል ለመፍጠር ታቅዷል።(ኢዜአ)   